
STUDIU DE OPORTUNITATE

pentru delegarea gestiunii activităţii de deszăpezire-curăţarea şi transportul zăpezii de pe căile publice şi menţinerea în funcţiune a acestora pe timp de polei sau îngheţ în municipiul Timişoara

Obiectul prezentului studiu îl constituie delegarea gestiunii activităţii de deszăpezire-curăţarea şi transportul zăpezii de pe căile publice şi menţinerea în funcţiune a acestora pe timp de polei sau îngheţ pentru zonele şi cartierele situate în partea de  Nord şi Sud a municipiului Timişoara faţă de Canalul Bega.


Iniţiativa delegării activităţii de deszăpezire-curăţare şi transportul zăpezii de pe căile publice şi menţinerea în funcţiune a acestora pe timp de polei sau îngheţ în municipiul Timişoara aparţine Primăriei Municipiului Timişoara, în conformitate cu prevederile  Legii nr.51/2006  a serviciilor comunitare de utilităţi publice, actualizată; Legea nr.101/2006 a serviciului de salubrizare a localităţilor, actualizată; Ordinul Preşedintelui A.N.R.S.C. nr.110/2007 privind aprobarea Regulamentului-cadru al serviciului de salubrizare a localităţilor; Ordinul Preşedintelui A.N.R.S.C. nr.111/2007  privind aprobarea Caietului de sarcini-cadru al serviciului de salubrizare a localităţilor.

Autorităţilor administraţiei publice locale le revine sarcina şi responsabilitatea de a asigura pe teritoriul unităţilor  administrativ teritoriale servicii de salubrizare eficiente şi de calitate.

Serviciul de salubrizare se organizează pentru satisfacerea nevoilor populaţiei, ale instituţiilor publice şi ale agenţilor economici de pe teritoriul respectivelor unităţi administrativ teritoriale.

Serviciul de salubrizare cuprinde printre alte activităţi şi aceea de curăţare şi transport a zăpezii de pe căile publice şi menţinerea în funcţiune a acestora pe timp de polei sau îngheţ.

Activitatea de curăţarea şi transport a zăpezii de pe căile publice şi menţinerea în funcţiune a acestora pe timp de polei, denumită în continuare activitate de deszăpezire, a fost prestată de către doi operatori şi anume de către SC RETIM ECOLOGIC SERVICE SA pentru partea de Nord a municipiului Timişoara faşă de Canalul Bega şi de către SC DRUMURI MUNICIPALE SA pentru partea de sud  a municipiului.

Activitatea de deszăpezire se execută ziua sau noaptea în funcţie de necesitate şi are ca scop menţinerea în stare practicabilă a arterelor de circulaţie din municipiul Timişoara şi cuprinde următoarele operaţii:
· curăţat manual zăpada şi gheaţa, respectiv strângerea zăpezii sau a gheţii în grămezi, la bordura carosabilului, în zone unde nu stânjeneşte circulaţia auto sau pietonală şi nu sunt afectate utilităţile domeniului public;
· curăţat mecanic zăpada cu utilaj cu lamă, cu plug  tractat şi cu utilaj cu perie care vor fi permanent în stare de funcţionare pentru a interveni imediat în situaţia în care se impune;
· încărcat manual şi transportat zăpadă şi gheaţă ;
· încărcat mecanic şi transportat zăpadă şi gheaţă;

· împrăştiat mecanic materiale antiderapante pe principalele artere de circulaţie, pe podurile ce traversează canalul Bega, în principalele intersecţii şi treceri pietonale, inclusiv pe traseele mijloacelor de transport în comun şi în alte locuri publice;

· împrăştiat  manual materiale antiderapante din autovehicul pe străzile laterale celor principale, în zonele de blocuri de locuinţe, pe străzile înguste unde nu se poate efectua activitatea de împrăştiat mecanic materiale antiderapante;

· combaterea poleiului şi gheţii prin stropire cu clorură de calciu şi/sau soluţie de clorură de sodiu;

· curăţarea gurilor de scurgere din reţeaua de canalizare pentru a asigura scurgerea apei rezultate în urma topirii zăpezii.

Deszăpezirea constă în efectuarea unor lucrări specifice de îndepărtare a zăpezii sau gheţii şi de combatere a poleiului în scopul asigurării circulaţiei autovehiculelor şi pietonilor în condiţii de siguranţă.


Pentru realizarea acestui complex de lucrări se folosesc mijloace mecanizate specializate sau generale şi forţă de muncă umană.


Operatorul de servicii trebuie să aibă experienţă în domeniu şi să fie dotat cu utilaje specifice performante care să acopere întreaga gamă de lucrări ce urmează a fi executate în conformitate cu programul aprobat.

Programul prestaţiei va fi va fi elaborat  şi stabilit de autoritatea administraţiei publice locale şi cuprinde arterele de circulaţie principale şi secundare. Programul cuprinde şi etapele lucrărilor de deszăpezire care vor trebui respectate cu stricteţe, în primă urgenţă vor fi executate lucrări de deszăpezire pe arterele care asigură accesul la instituţiile publice, poduri, intersecţii, pe traseele şi în staţiile mijloacelor de transport în comun.

La nevoie operatorul de servicii de salubrizare asigură funcţionarea fără întrerupere a utilajelor de deszăpezire prin organizarea activităţii pe schimburi. Odată cu îndepărtarea zăpezii de pe drumul public se vor degaja atât rigolele, cât şi gurile de scurgere, astfel încât în urma topirii zăpezii apa rezultată să se scurgă în sistemul de canalizare.

Operatorul trebuie să fie integral pregătit de intervenţie directă (utilaje, materiale, forţă de muncă, programe de lucru) până cel mai târziu în data de 1 octombrie a fiecărui an.


Confirmarea prestaţiei de curăţare şi transport a zăpezii de pe căile publice şi menţinerea în funcţiune a acestora pe timp de polei sau îngheţ (deszăpezire) se va face conform Jurnalului de activitate pe timp de iarnă, întocmit de operator şi confirmat de autoritatea contractantă.


Autoritatea contractantă poate modifica programul de prestaţii în funcţie de condiţiile noi apărute şi de sursele financiare alocate prin bugetul local sau atrase din alte surse cu înştiinţarea prealabilă a operatorului în termen de 30 zile.

CONDIŢII TEHNICE
 Activitatea  de  curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire), pentru zonele şi cartierele situate în partea de nord a municipiului Timişoara faţă de canalul Bega, trebuie să asigure prestarea activităţii, în regim de continuitate, pentru întreaga comunitate din aria de autorizare, cu respectarea condiţiilor tehnice şi de calitate specifice.


OBIECTIVE


Obiective de exploatare
Obiectivele pe care trebuie să le atingă activitatea de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire), care face obiectul delegării gestiunii activităţii sunt următoarele:

· asigurarea îndepărtării imediate a zăpezii de pe căile publice ;

· menţinerea căilor publice în funcţiune pe timp de polei şi îngheţ;

· utilizarea pentru prevenirea şi combaterea poleiului şi îngheţului de materiale antiderapante ecologice care să nu afecteze mediul, suprafaţa carosabilului;

· desfăşurarea activităţii în condiţii de eficienţă şi eficacitate;

· desfăşurarea activităţii de deszăpezire a zonelor şi cartierelor situate în partea de nord a municipiului Timişoara faţă de canalul Bega prin antrenarea şi participarea populaţiei, agenţilor economici, a instituţiilor şi altor organizaţii.
Operatorul  are obligaţia să anunţe prin posturile de radio locale starea străzilor, locurilor în care traficul este îngreunat ca urmare a lucrărilor de curăţare şi transport al zăpezii, străzile pe care s-a format poleiul, precum şi orice alte informaţii legate de activitatea de deszăpezire sau de combatere a poleiului, necesare asigurării unei circulaţii în siguranţă a pietonilor, a mijloacelor de transport în comun, a autovehiculelor care asigură aprovizionarea şi a celorlalte autovehicule.


Obiective de ordin economic
Activitatea de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire), se va organiza şi va funcţiona având în vedere să se realizeze un raport calitate/cost cât mai bun pentru perioada de derulare a contractului de delegare de gestiune şi un echilibru între riscurile şi beneficiile asumate prin contract.

Structura şi nivelul tarifelor practicate vor reflecta costul efectiv al prestaţiei şi vor fi în conformitate cu prevederile legale.
Obiective de mediu

Pe perioada derulării contractului de delegare operatorul va respecta condiţiile de mediu prevăzute de regulamentele legale în vigoare. 

Operatorul răspunde de activitatea prestată în faţa organelor abilitate şi are obligaţia de a lua măsurile necesare protejării mediului pe toată perioada derulării contractului.


CLAUZE FINANCIARE ŞI DE ASIGURĂRI

Asigurarea unui serviciu de calitate la standarde europene şi care să corespundă normelor naţionale şi UE de mediu este posibilă numai cu investiţii financiare substanţiale în dotări tehnice performante corespunzătoare şi cu asigurarea de personal instruit şi suficient adecvat pregătirii din punct de vedere profesional.

Conform art.13 alin.2 din Legea nr.101/2006 a serviciului de salubrizare a localităţilor, actualizată, gestiunea directă sau gestiunea delegată, după caz, se poate acorda pentru una ori mai multe activităţi a serviciului public de salubrizare a localităţilor.
Conform art.23 alin.2 din Legea nr.51/2006 a serviciilor comunitare de utilităţi publice , actualizată, gestiunea serviciilor de utilităţi publice se organizează şi se realizează în următoarele modalităţi:
· gestiune directă;

· gestiune delegată.
Gestiunea delegată se realizează prin intermediul unor operatori de servicii publice, cărora autoritatea publică le încredinţează gestiunea serviciilor de salubrizare, precum şi administrarea şi exploatarea sistemelor publice necesare în vederea realizării acestora.


Contractul de delegare a gestiunii serviciilor de utilităţi publice poate fi atribuit direct sau prin una din următoarele proceduri:
· licitaţie publică deschisă - procedură la care orice operator licenţiat interesat are dreptul de a depune ofertă;

· negociere directă  - procedură prin care unităţile administrativ-teritoriale negociază clauzele contractuale, inclusiv redevenţa, cu unul sau mai mulţi operatori licenţiaţi interesaţi.

La licitaţiile organizate pentru delegarea gestiunii activităţii de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ (deszăpezire), pentru zonele şi cartierele situate în partea de nord şi sud a municipiului Timişoara faţă de canalul Bega, ofertantul va prezenta copia de pe licenţa clasa I emisă de A.N.R.S.C, prin care dovedeşte că este atestat de autoritatea competenta.
În ultimii ani, în  municipiul Timişoara au fost efectuate puţine acţiuni de deszăpezire, în majoritate pentru combaterea poleiului, datorită temperaturilor mai ridicate pe perioada iernii, nefiind justificată înfiinţarea unui serviciu de specialitate în cadrul primăriei pentru organizarea acestei activităţi, achiziţionarea de utilaje, angajarea de personal, deoarece în cazul unei ierni obişnuite cheltuielile pentru activitatea de deszăpezire sunt minime, acestea fiind raportate la necesarul de lucrări ce trebuie efectuate.

Având în vedere cele arătate în cuprinsul acestui studiu, activitatea de deszăpezire este o activitate sezonieră, suprafaţa căilor de circulaţie din Timişoara ce necesită lucrări de deszăpezire este relativ mare, costurile pentru achiziţia utilajelor şi pentru plata personalului fiind mari, propunem delegarea gestiunii activităţii de deszăpezire către doi operatori prin organizarea unei licitaţii publice deschise.

